《次韵李彦渊游竹阁奉呈望之》
宋代·刘才邵

春馀景物尚芳华，写景词工语不夸。绮馔玉樽筵秩秩，碧梧翠竹影斜斜。

湖山风月须频赏，南北车书已一家。回首都人候清跸，遥知紫禁绕烟花。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。